/* KOM/96/0372 lopull. - CNS 96/0198 */ Ehdotus neuvoston asetukseksi (EY) annettu yhteisön tavaramerkistä 20 päivänä joulukuuta 1993 annetun neuvoston asetuksen (EY) N:o 40/94 muuttamisesta Euroopan yhteisön liittymisen tavaramerkkien kansainvälistä rekisteröintiä koskevaan Madridin sopimukseen liittyvään Madridissa 27 päivänä kesäkuuta 1989 tehdyn pöytäkirjan huomioon ottamiseksi



Virallinen lehti nro C 300 , 10/10/1996 s. 0011



Ehdotus neuvoston asetukseksi (EY), annettu yhteisön tavaramerkistä 20 päivänä joulukuuta 1993 annetun neuvoston asetuksen (EY) N:o 40/94 muuttamisesta Euroopan yhteisön liittymisen tavaramerkkien kansainvälistä rekisteröintiä koskevaan Madridin sopimukseen liittyvään Madridissa 27 päivänä kesäkuuta 1989 tehtyyn pöytäkirjaan huomioon ottamiseksi (96/C 300/09) KOM(96) 372 lopull. - 96/0198(CNS) (Komission esittämä 25 päivänä heinäkuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon Euroopan komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että yhteisön tavaramerkistä 20 päivänä joulukuuta 1993 annettu neuvoston asetus (EY) N:o 40/94 (1) (jäljempänä "yhteisön tavaramerkkiasetus"), joka perustuu perustamissopimuksen 235 artiklaan, on säädetty hyvin toimivien markkinoiden luomiseksi ja siinä säädetyt edellytykset ovat samanlaiset kuin kansallisilla markkinoilla voimassa olevat edellytykset; tämän kaltaisten markkinoiden luomiseksi ja alan yhteismarkkinoiden tiivistämiseksi luotiin mainitulla asetuksella yhteisön tavaramerkkijärjestelmä, jonka avulla yritykset voivat yhtä menettelyä käyttäen saada yhteisön tavaramerkin, jolle on annettu yhdenmukainen suoja ja joka on voimassa koko Euroopan yhteisön alueella, tavaramerkkien kansainvälistä rekisteröintiä koskevaan Madridin sopimukseen liittyvän pöytäkirjan tekemiseksi kokoontunut diplomaattinen konferenssi hyväksyi 27 päivänä kesäkuuta 1989 Madridissa tavaramerkkien kansainvälistä rekisteröintiä koskevaan Madridin sopimukseen liittyvän pöytäkirjan (jäljempänä "Madridin pöytäkirja"), Madridin pöytäkirja hyväksyttiin tiettyjen uusien ominaisuuksien sisällyttämiseksi 14 päivänä huhtikuuta 1891 tehdyn tavaramerkkien kansainvälistä rekisteröintiä koskevan Madridin sopimuksen (jäljempänä "Madridin sopimus") (2), sellaisena kuin se on muutettuna, mukaiseen voimassa olevaan tavaramerkkien kansainvälistä rekisteröintiä koskevaan järjestelmään, Madridin sopimukseen verrattuna Madridin pöytäkirjan 14 artiklassa on yhtenä pääasiallisista uudistuksista annettu valtioidenväliselle järjestölle, jolla on alueellinen virasto sellaista merkkien rekisteröintiä varten, jolla on vaikutusta järjestön alueella, mahdollisuus tulla pöytäkirjan osapuoleksi, Madridin pöytäkirja tuli voimaan 1 päivänä joulukuuta 1995 ja sen mukainen toiminta alkoi 1 päivänä huhtikuuta 1996 eli samana päivänä kuin yhteisön tavaramerkkijärjestelmä alkoi toimia, yhteisön tavaramerkkijärjestelmä ja kansainvälinen rekisteröintijärjestelmä, sellaisena kuin se on Madridin pöytäkirjalla luotuna, ovat toisiaan täydentäviä; jotta yritykset pystyisivät hyödyntämään yhteisön tavaramerkin etuja Madridin pöytäkirjan kautta ja päinvastoin, on tarpeen antaa yhteisön tavaramerkin hakijoille ja haltijoille mahdollisuus hakea kansainvälistä suojaa tavaramerkeilleen tekemällä Madridin pöytäkirjan mukainen kansainvälinen hakemus ja vastaavasti antaa Madridin pöytäkirjan mukaisen kansainvälisen rekisteröinnin haltijoille mahdollisuus hakea yhteisön tavaramerkkijärjestelmän mukaista suojaa tavaramerkeilleen, yhteyden luominen yhteisön tavaramerkkijärjestelmän ja Madridin pöytäkirjan mukaisen kansainvälisen rekisteröintijärjestelmän välille edistää taloudellisen toiminnan sopusointuista kehitystä, poistaa kilpailun vääristymiä sekä lisää kustannustehokkuutta ja sisämarkkinoiden yhdentymistä ja toimivuutta; sen vuoksi yhteisön liittyminen Madridin pöytäkirjaan on tarpeen kiinnostuksen lisäämiseksi yhteisön tavaramerkkijärjestelmää kohtaan, edellä mainituista syistä neuvosto on komission ehdotuksen (3) perusteella hyväksynyt Madridin pöytäkirjan ja valtuuttanut neuvoston puheenjohtajan tallettamaan liittymisasiakirjan Maailman henkisen omaisuuden järjestön (WIPO) pääjohtajan huostaan aikaisintaan sinä päivänä, jona neuvosto on toteuttanut Euroopan yhteisön Madridin pöytäkirjaan liittymisen täytäntöönpanemisen edellyttämät toimenpiteet; tämä asetus sisältää nämä toimenpiteet, nämä toimenpiteet sisällytetään yhteisön tavaramerkkiasetukseen tekemällä siihen uusi osasto "Tavaramerkkien kansainvälinen rekisteröinti"; tästä syystä tämän ehdotuksen oikeusperustan on oltava sama kuin yhteisön tavaramerkkiasetuksen oikeusperusta eli perustamissopimuksen 235 artikla, on tarpeen säätää sisämarkkinoiden yhtenäistämisviraston (tavaramerkit ja mallit), jäljempänä "yhtenäistämisvirasto", välityksellä WIPO:n kansainväliselle toimistolle tehtävän kansainvälisen hakemuksen tekemiseen sovellettavat säännöt, ja Euroopan yhteisöä osoittavaa kansainvälistä rekisteröintiä koskevat säännöt ja menettelyt ovat periaatteessa samat kuin yhteisön tavaramerkkihakemuksiin ja yhteisön tavaramerkkien suojaan sovellettavat säännöt ja menettelyt; tämän periaatteen mukaisesti Euroopan yhteisöä osoittavat kansainväliset rekisteröinnit tutkitaan ehdottomien epäämisperusteiden osalta, tehdään etsinnät yhteisön tavaramerkkirekisterissä ja niiden jäsenvaltioiden tavaramerkkirekistereissä, jotka ovat ilmoittaneet yhtenäistämisvirastolle päätöksensä suorittaa sellainen etsintä ja lisäksi niiden osalta voidaan esittää väitteitä samalla tavoin kuin yhteisön julkaistuja tavaramerkkejä vastaan; Euroopan yhteisöä osoittaviin kansainvälisiin rekisteröinteihin sovelletaan samoja käyttöä ja mitätöintiä koskevia sääntöjä kuin yhteisön tavaramerkkeihin; tällaiset kansainväliset rekisteröinnit voidaan muuntaa kansallisiksi tavaramerkkihakemuksiksi tai alueellisiksi laajennuksiksi niihin jäsenvaltioihin, jotka ovat Madridin pöytäkirjan tai Madridin sopimuksen osapuolia ja joissa kansainvälinen rekisteröinti on evätty tai sen vaikutukset ovat lakanneet, ON ANTANUT SEURAAVAN ASETUKSEN: 1 artikla Muutetaan yhteisön tavaramerkistä 20 päivänä joulukuuta 1993 annettua neuvoston asetusta (EY) N:o 40/94 seuraavasti. a) Lisätään XII OSASTON jälkeen seuraava osasto: "XIII OSASTO TAVARAMERKKIEN KANSAINVÄLINEN REKISTERÖINTI 1 JAKSO YLEISET SÄÄNNÖKSET 140 artikla Säännösten soveltaminen Jollei tässä osastossa tai tavaramerkkien kansainvälistä rekisteröintiä koskevaan Madridin sopimukseen liittyvässä Madridissa 27 päivänä kesäkuuta tehdyssä pöytäkirjassa (jäljempänä `Madridin pöytäkirja`) sekä Madridin pöytäkirjan mukaisesti annetuissa asetuksissa toisin säädetä, tätä asetusta ja 159 artiklan nojalla annettuja tämän asetuksen täytäntöönpanoa koskevia asetuksia sovelletaan soveltuvin osin yhteisön tavaramerkkiä koskevaan hakemukseen tai yhteisön tavaramerkkiin perustuviin Madridin pöytäkirjan mukaisiin kansainvälistä rekisteröintiä koskeviin hakemuksiin (jäljempänä `kansainväliset hakemukset`) ja Euroopan yhteisöä osoittavien tavaramerkkien rekisteröinteihin kansainvälisessä rekisterissä, jota ylläpitää Maailman henkisen omaisuuden järjestön kansainvälinen toimisto (International Bureau of the World Intellectual Property Organization) (jäljempänä `kansainväliset rekisteröinnit` ja `kansainvälinen toimisto`). 2 JAKSO KANSAINVÄLINEN REKISTERÖINTI YHTEISÖN TAVARAMERKKIÄ KOSKEVIEN HAKEMUSTEN JA YHTEISÖN TAVARAMERKKIEN PERUSTEELLA 141 artikla Kansainvälisen hakemuksen tekeminen 1. Madridin pöytäkirjan 3 artiklan mukaiset yhteisön tavaramerkkiä koskevaan hakemukseen tai yhteisön tavaramerkkiin perustuvat kansainväliset hakemukset on tehtävä virastoon. 2. Jos pyydetään yhteisön tavaramerkkiin perustuvaa kansainvälistä rekisteröintiä ja kansainvälinen hakemus tehdään ennen tavaramerkin rekisteröintiä yhteisön tavaramerkkinä, kansainvälisen hakemuksen saapumispäivänä pidetään yhteisön tavaramerkin rekisteröintipäivää. 142 artikla Kansainvälisen hakemuksen muoto ja sisältö 1. Kansainvälinen hakemus voidaan tehdä millä tahansa Madridin pöytäkirjassa sallitulla viraston kielellä. Kansainvälisen hakemuksen kieli on asioiden käsittelyssä virastossa käytetty kieli. 2. Kansainvälisen hakemuksen tekemisestä on suoritettava maksu virastolle. 141 artiklan 2 kohdassa tarkoitetuissa tapauksissa maksu on suoritettava rekisteröintipäivänä. Hakemusta pidetään tehtynä vasta kun vaadittu maksu on suoritettu. 3. Kansainvälisen hakemuksen on täytettävä täytäntöönpanoasetuksessa säädetyt edellytykset. 143 artikla Merkitseminen asiakirjoihin ja rekisteriin 1. Yhteisön tavaramerkkiä koskevaan hakemukseen perustuvan kansainvälisen rekisteröinnin päivämäärä ja numero merkitään kyseistä hakemusta koskeviin asiakirjoihin. Kun hakemus johtaa yhteisön tavaramerkin saamiseen, kansainvälisen hakemuksen päivämäärä ja numero merkitään rekisteriin. 2. Yhteisön tavaramerkkiin perustuvan kansainvälisen rekisteröinnin päivämäärä ja numero merkitään rekisteriin. 144 artikla Kansainvälisen rekisteröinnin jälkeen tehtävä alueellista laajentamista koskeva pyyntö Madridin pöytäkirjan 3 b artiklan 2 kohdan mukainen kansainvälisen rekisteröinnin jälkeen tehtävä alueellista laajentamista koskeva pyyntö voidaan tehdä viraston yhdysmiehen välityksellä. Pyyntö on laadittava samalla kielellä kuin kansainvälinen hakemus. 145 artikla Kansainväliset maksut Madridin pöytäkirjan mukaisesti kansainväliselle toimistolle suoritettavat maksut maksetaan suoraan kansainväliseen toimistoon. 3 JAKSO EUROOPAN YHTEISÖÄ OSOITTAVAT KANSAINVÄLISET REKISTERÖINNIT 146 artikla Euroopan yhteisöä osoittavien kansainvälisten rekisteröintien vaikutukset 1. Euroopan yhteisöä osoittavalla kansainvälisellä rekisteröinnillä on Madridin pöytäkirjan 3 artiklan 4 kohdassa tarkoitetusta rekisteröintipäivästä tai Madridin pöytäkirjan 3 b artiklan 2 kohdassa tarkoitetusta myöhemmästä Euroopan yhteisöön osoittamisen päivästä sama vaikutus kuin yhteisön tavaramerkkiä koskevalla hakemuksella. 2. Jollei ole tehty Madridin pöytäkirjan 5 artiklan 1 kohdan ja 2 kohdan mukaista hylkäysilmoitusta tai jos kyseinen hylkääminen on peruutettu, Euroopan yhteisöä osoittavalla kansainvälisellä rekisteröinnillä on 1 kohdassa mainitusta päivästä sama vaikutus kuin tavaramerkin rekisteröinnillä yhteisön tavaramerkiksi. 3. Sovellettaessa 9 artiklan 3 kohtaa 147 artiklan 1 kohdan mukainen Euroopan yhteisöä osoittavaa kansainvälistä rekisteröintiä koskevien yksityiskohtien julkaiseminen korvaa yhteisön tavaramerkkiä koskevan hakemuksen julkaisemisen ja 147 artiklan 2 kohdan mukainen julkaiseminen korvaa yhteisön tavaramerkin rekisteröinnin julkaisemisen. 147 artikla Julkaiseminen 1. Virasto julkaisee Madridin pöytäkirjan 3 artiklan 4 kohdassa tarkoitetun rekisteröintipäivän tai Madridin pöytäkirjan 3 b artiklan 2 kohdassa tarkoitetun myöhemmän Euroopan yhteisöön osoittamisen päivän, kansainvälisen rekisteröinnin numeron ja kyseisen rekisteröinnin julkaisupäivän kansainvälisen toimiston julkaisussa. 2. Jollei ole tehty Madridin pöytäkirjan 5 artiklan 1 kohdan ja 2 kohdan mukaista kansainvälisen rekisteröinnin suojaa koskevaa hylkäämisilmoitusta tai jos kyseinen hylkääminen on peruutettu, virasto julkaisee tämän tiedon, kansainvälisen rekisteröinnin numeron ja, jos mahdollista, kyseisen rekisteröinnin julkaisupäivän kansainvälisen toimiston julkaisussa. 148 artikla Aiemmuus Kansainvälisen rekisteröinnin hakija tai haltija voi vaatia Euroopan yhteisöä osoittavassa kansainvälisessä hakemuksessa tai suoraan virastolta aikaisemman tavaramerkin aiemmuutta, jos tavaramerkki on rekisteröity jäsenvaltiossa, mukaan lukien Benelux-maat, tai jäsenvaltiossa hyväksyttyä kansainvälistä menettelyä noudattaen, kuten 34 ja 35 artiklassa säädetään. 149 artikla Tutkiminen ehdottomien hylkäysperusteiden osalta 1. Euroopan yhteisöä osoittavat kansainväliset rekisteröinnit tutkitaan ehdottomien hylkäysperusteiden osalta samalla tavalla kuin yhteisön tavaramerkkejä koskevat hakemukset. 2. Kansainvälisen rekisteröinnin suojaa ei hylätä, ennen kuin kansainvälisen rekisteröinnin haltijalle on annettu mahdollisuus luopua suojasta tai rajoittaa suojaa Euroopan yhteisön tai tekemiensä huomautusten osalta. 3. Suojan hylkääminen korvaa yhteisön tavaramerkkiä koskevan hakemuksen hylkäämisen. 4. Jos kansainvälisen rekisteröinnin suoja hylätään tämän artiklan mukaisella lopullisella päätöksellä tai jos kansainvälisen rekisteröinnin haltija on luopunut suojasta Euroopan yhteisön osalta 2 kohdan mukaisesti, virasto palauttaa kansainvälisen rekisteröinnin haltijalle täytäntöönpanoasetuksessa säädetyn osan yksittäisestä maksusta. 150 artikla Tutkimus 1. Saatuaan ilmoituksen Euroopan yhteisöä osoittavasta kansainvälisestä rekisteröinnistä virasto laatii yhteisön tutkimuskertomuksen 39 artiklan 1 kohdan mukaisesti. 2. Saatuaan ilmoituksen Euroopan yhteisöä osoittavasta kansainvälisestä rekisteröinnistä virasto lähettää viipymättä jäljennöksen jokaisen jäsenvaltion teollisoikeuksien keskusvirastolle 39 artiklan 2 kohdan mukaisesti. 3. Asetuksen 39 artiklan 3, 4 ja 5 kohtaa sovelletaan soveltuvin osin. 4. Virasto ilmoittaa yhteisön tutkimuskertomuksessa mainituille aikaisempien yhteisön tavaramerkkien tai yhteisön tavaramerkkiä koskevien hakemusten haltijoille Euroopan yhteisöä osoittavan kansainvälisen rekisteröinnin julkaisemisesta 147 artiklan 1 kohdan mukaisesti. 151 artikla Väite 1. Euroopan yhteisöä osoittavia kansainvälisiä rekisteröintejä vastaan voi tehdä väitteen samalla tavalla kuin julkaistuja yhteisön tavaramerkkiä koskevia hakemuksia vastaan. 2. Väite on tehtävä yhdeksän kuukauden kuluessa 147 artiklan 1 kohdassa tarkoitetusta julkaisupäivästä. Väite katsotaan tehdyksi vasta väitemaksun suorittamisen jälkeen. 3. Suojan hylkääminen korvaa yhteisön tavaramerkkiä koskevan hakemuksen hylkäämisen. 4. Jos kansainvälisen rekisteröinnin suoja hylätään tämän artiklan mukaisella lopullisella päätöksellä tai jos kansainvälisen rekisteröinnin haltija on luopunut suojasta Euroopan yhteisön osalta ennen lopullista päätöstä tämän artiklan mukaisesti, virasto palauttaa kansainvälisen rekisteröinnin haltijalle täytäntöönpanoasetuksessa säädetyn osan yksittäisestä maksusta. 152 artikla Yhteisön tavaramerkin korvaaminen kansainvälisellä rekisteröinnillä Virasto merkitsee pyynnöstä rekisteriin, että yhteisön tavaramerkki katsotaan korvatuksi kansainvälisellä rekisteröinnillä Madridin pöytäkirjan 4 a artiklan mukaisesti. 153 artikla Kansainvälisen rekisteröinnin vaikutusten mitätöiminen 1. Euroopan yhteisöä osoittavan kansainvälisen rekisteröinnin vaikutukset voidaan julistaa mitätöidyiksi. 2. Hakemus Euroopan yhteisöä osoittavan kansainvälisen rekisteröinnin vaikutusten mitätöimiseksi korvaa 50 artiklassa säädetyn menettämispäätöstä koskevan hakemuksen tai 51 artiklassa säädetyn mitätöintipäätöstä koskevan hakemuksen. 154 artikla Kansainvälisen rekisteröinnin muuntaminen kansallista tavaramerkkiä koskevaksi hakemukseksi tai alueellinen laajentaminen jäsenvaltioihin ulottuvaksi 1. Jos Euroopan yhteisöä osoittava kansainvälinen rekisteröinti on hylätty tai jos rekisteröinnin voimassaolo päättyy, kansainvälisen rekisteröinnin haltija voi pyytää Euroopan yhteisöä osoittavan kansainvälisen rekisteröintinsä muuntamista kansallista tavaramerkkiä koskevaksi hakemukseksi tai Euroopan yhteisöä osoittavan kansainvälisen rekisteröinnin alueellista laajentamista sellaisiin jäsenvaltioihin, jotka ovat Madridin pöytäkirjan tai Madridissa 14 päivänä huhtikuuta 1891 tehdyn tavaramerkkien kansainvälistä rekisteröintiä koskevan Madridin sopimuksen, sellaisena kuin se on tarkistettuna ja muutettuna (jäljempänä `Madridin sopimus`), sopimuspuolia Madridin pöytäkirjan 3 b artiklan 2 kohdan tai Madridin sopimuksen 3 b artiklan 2 kohdan mukaisesti. 108, 109 ja 110 artiklaa sovelletaan soveltuvin osin. 2. Yhteisöä osoittavan kansainvälisen rekisteröinnin muuntamisesta johtuvaan kansallista tavaramerkkiä koskevaan hakemukseen tai alueelliseen laajentamiseen Madridin pöytäkirjassa tai Madridin sopimuksessa sopimuspuolena olevaan jäsenvaltioon sovelletaan, huolimatta Madridin pöytäkirjan 3 b artiklan 2 kohdasta ja Madridin sopimuksen 3 b artiklan 2 kohdasta, kyseisen jäsenvaltion osalta Madridin pöytäkirjan 3 artiklan 4 kohdassa tarkoitettua kansainvälistä rekisteröintipäivää tai Madridin pöytäkirjan 3 b artiklan 2 kohdassa tarkoitettua Euroopan yhteisöön osoittamisen päivää, jos jälkimmäinen tehtiin kansainvälisen rekisteröinnin jälkeen, tai kyseisen rekisteröinnin etuoikeuspäivää ja tarvittaessa 148 artiklan mukaisesti vaadittua kyseisen valtion tavaramerkin aiemmuutta. 3. Muuntamista koskeva pyyntö julkaistaan. 155 artikla Kansainvälisen rekisteröinnin kohteena olevan merkin käyttö Sovellettaessa 15 artiklan 1 kohtaa, 43 artiklan 2 kohtaa, 50 artiklan 1 kohdan a alakohtaa ja 56 artiklan 2 kohtaa 147 artiklan 2 kohdassa tarkoitettu julkaisupäivä korvaa rekisteröintipäivän. 156 artikla Muuttaminen 1. Jollei 2 kohdasta muuta johdu, yhteisön tavaramerkkiä koskeviin hakemuksiin sovellettavia säännöksiä sovelletaan soveltuvin osin hakemuksiin, jotka koskevat kansainvälisen rekisteröinnin muuttamista yhteisön tavaramerkkiä koskevaksi hakemukseksi Madridin pöytäkirjan 9 d artiklan mukaisesti. 2. Silloin kun muuttamista koskeva hakemus liittyy Euroopan yhteisöä osoittavaan kansainväliseen rekisteröintiin, jonka yksityiskohdat on julkaistu 147 artiklan 2 kohdan mukaisesti, 38-43 artiklaa ei sovelleta. 157 artikla Kielet 1. Kieltä, jolla Euroopan yhteisöä osoittava kansainvälinen hakemus tai myöhempi pyyntö alueelliseksi laajentamiseksi on laadittu, pidetään 115 artiklassa tarkoitettuna hakemuksen kielenä. 2. Euroopan yhteisöä osoittavan kansainvälisen rekisteröinnin hakijan on ilmoitettava kansainvälisessä hakemuksessaan toinen kieli, jonka on oltava viraston kieli ja jonka käytön hän hyväksyy mahdollisena väite-, menettämis- ja mitätöimismenettelyssä käytettävänä kielenä. 3. Jos 2 kohdan edellytystä ei noudateta, toinen kieli on 115 artiklan 3 kohdan mukaisesti kieli, jolle kansainvälinen toimisto on kääntänyt Euroopan yhteisöä osoittavan kansainvälisen rekisteröinnin." b) Lisätään 8 artiklan 2 kohdan a alakohtaan uusi iv alakohta: "iv) tavaramerkkejä, joiden kansainvälinen rekisteröinti on voimassa yhteisössä;" c) XIII osastosta tulee XIV osasto. d) Numeroidaan 140, 141, 142 ja 143 artikla uudelleen seuraavasti: 140 artiklasta tulee 158 artikla, 141 artiklasta tulee 159 artikla, 142 artiklasta tulee 160 artikla, ja 143 artiklasta tulee 161 artikla. e) Korvataan 26 artiklan 3 kohdassa oleva viittaus 140 artiklaan viittauksella 158 artiklaan. f) Korvataan 139 artiklan 3 kohdassa ja 140 artiklan 3 kohdassa oleva viittaus 141 artiklaan viittauksella 159 artiklaan. 2 artikla Voimaantulo Tämä asetus tulee voimaan päivänä, jona Madridin pöytäkirja tulee voimaan Euroopan yhteisön osalta. Tämän asetuksen voimaantulopäivä julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 11, 14.1.1994, s. 1 (2) Tavaramerkkien kansainvälistä rekisteröintiä koskeva Madridin sopimus, sellaisena kuin se on viimeksi Tukholmassa 14 päivänä heinäkuuta 1967 tarkistettuna ja 2 päivänä lokakuuta 1979 muutettuna. (3) Komission ehdotus neuvoston päätökseksi yhteisön liittymisestä Madridissa 27 päivänä kesäkuuta 1989 tehtyyn tavaramerkkien kansainvälistä rekisteröintiä koskevaan Madridin sopimukseen liittyvään pöytäkirjaan, asiak. KOM(96) 367 lopull.